VYJADRENIA SPOLUVYHLASOVATEĽOV OCENENIA

**Magdaléna Rothová**, riaditeľka, Asociácia pre kultúru, vzdelávanie a komunikáciu (ACEC)

producentka Roma Spirit, Spoluvyhlasovateľ a organizátor Roma Spirit

„Roma Spirit spája ľudí, ktorí vedia, že rešpekt, porozumenie a vzájomný dialóg má cenu. Veríme, že trinástka prinesie šťastie a  výnimočných 21 finalistov, ktorí nás budú inšpirovať, motivovať a s ktorými sa budeme tešiť z ich úspechov.“

**Attila Lovász**, riaditeľ centra národnostného vysielania, Rozhlas a televízia Slovenska

spoluvyhlasovateľ a mediálny partner Roma Spirit 2021

*„Žijeme v dobe predsudkov. Zastávať sa slabšieho, zastávať sa odlišného neprináša veľké spoločenské uznanie, o to viac útokov – zatiaľ len slovných. Služba verejnosti spočíva aj v tom, že sa zastaneme slabšieho, odlišného, znesieme útoky a skúsime z tejto krajiny z času na čas urobiť lepšie miesto na život. Novinári, nominovaní rok čo rok to lepšie miesto na život vytvárajú. Mnohých z nich zamestnávame. A mnohým z nich v iných médiách držíme palce a vážime si ich. Aj o tom je naša účasť v Roma Spirit.“*

**Mária Patakyová**, verejná ochrankyňa práv

záštita nad 13. ročníkom Roma Spirit

*„Všimnúť si a oceniť osobnosti a projekty, ktoré sa snažia o zlepšenie postavenia rómskych komunít na Slovensku, je mimoriadne dôležité. Jednak sa vďaka tomu dáva spätná väzba pre osobnosti a organizácie, ktoré organizujú projekty, že ich práca má význam. Na druhej strane zároveň vzniká  inšpirácia pre ostatných, že prispieť k inkluzívnej spoločnosti je dôležité a z hľadiska dlhodobého rozvoja na Slovensku jednoducho nevyhnutné. Želám si, aby pribúdali osobnosti a projekty, ktoré budú takýmto spôsobom zviditeľnené a aby mali priestor ľudia, ktorí sa snažia o efektívnu participáciu Rómov a Rómok na projektoch a na spoločenských posunoch, ktoré majú odraz v živote rómskej menšiny a zároveň tým prispievajú k zlepšeniu súdržnosti slovenskej spoločnosti ako takej. Ak viete o takýchto osobnostiach a projektoch, neváhajte a navrhnite ich v rámci ocenenia Roma Spirit 2021."*

VYHLÁSENIA PARTNEROV ROMA SPIRIT 2021

**Laura Dittel**, riaditeľka, Karpatská nadácia

partner kategórie Mimovládna organizácia

*„Celý svoj život som prežila v blízkosti Rómov, ale až v dospelosti som si uvedomila, že žijeme vedľa seba, ale nie spolu. Nerozumieme si navzájom a ani sa porozumieť nesnažíme. Rozdiely medzi nami sa prehlbujú, premieňajú sa v nepochopenia až po otvorenú nenávisť. Veľká časť mimovládnych organizácií a ľudí v nich sa venuje pomoci Rómom a tým som sa rozhodla pomáhať. Je to tŕnistá a neľahká cesta, na ktorej stojí mnoho prekážok a zmena nie je okamžite viditeľná. Zaslúžia si našu pomoc a ocenenie.“*

**Jana Dravecká**, riaditeľka, Nadácia otvorenej spoločnosti

partner kategórie Médiá

*„V období, kedy ako spoločnosť čelíme náročným situáciám a výzvam, je budovanie otvorenej a inkluzívnej spoločnosti, ktorá si cení diverzitu a vytvára dobré miesto na život pre všetkých bez rozdielu, dôležitejšie ako kedykoľvek predtým.“*

**Valéria Závadská**, riaditeľka, Štátna vedecká knižnica v Prešove

partner kategórie Kultúra

*„Som rada, že aj v tejto neľahkej situácii, v ktorej sme sa ocitli nielen na Slovensku, ale na celom svete, Roma Spirit stále myslí na tých, ktorí usilujú o zvyšovanie a zlepšovanie povedomia o rómskej menšine. Všetci, ktorí sa podieľajú na príprave nového ročníka, si zaslúžia poďakovanie, pretože za týchto obmedzujúcich podmienok súvisiacich s pandémiou to určite nie je ľahké. O to viac si treba ich prácu vážiť.“*

**Ivan Antala**, generálny riaditeľ, Rádio Expres

partner kategórie Čin roka

„Podporujeme každú zmysluplnú aktivitu, ktorá vedie k zlepšeniu a začleňovaniu Rómov do života väčšinovej spoločnosti. Roma Spirit je na Slovensku jedinečným formátom verejného ocenenia a podpory pre všetkých, ktorí sa o to snažia. Dlhoročne podporujeme tento projekt, pretože média výrazne zasahujú do spoločnosti a nesú aj zodpovednosť.”

**Peter Bárdy**, šéfredaktor, Aktuality.sk

mediálny partner

*,,Aktuality.sk dlhé roky bojujú za spravodlivosť a objektivitu. V našej práci nezabúdame ani na skupiny, ktorým sociálne vylúčenie limituje spôsoby plnohodnotného zaradenia do bežného života. Sme veľmi radi, že aj vďaka projektu Roma Spirit môžeme informovať o ľuďoch, ktorí napriek sťaženým životným podmienkam pozitívne prospievajú našej spoločnosti."*

**Denník N**

mediálny partner

„Projekt Roma Spirit podporujeme preto, že veríme v silu pozitívnych príkladov priamo z komunity, ktoré môžu inšpirovať a ukázať, že nič nie je stratené.”

**Boris Rizman**, riaditeľ, TV ROMANA

mediálny partner

*"Niektorí ľudia snívajú o úspechu, zatiaľ čo iní ráno vstávajú a tvrdo na ňom pracujú. Každý si zaslúži byť za svoju prácu ocenený. Roma Spirit je jeden z najkvalitnejších projektov na Slovensku. V televízii Romana sme hrdí, že môžeme byť mediálnym partnerom tejto akcie. Je veľmi dôležité pre celú spoločnosť medializovať osobnosti a organizácie, ktoré vyvíjajú činnosť na zlepšenie života Rómov na Slovensku. Už 13. ročník Roma Spirit je potvrdením životaschopnosti celého projektu. Srdečná vďaka organizátorom a všetkým zúčastneným.“*

**Ladislav Miko**, vedúci, Zastúpenie Európskej komisie na Slovensku

partner Roma Spirit 2021

„*Som rád, že opäť môžeme podporiť projekt Roma Spirit, ktorý každý rok poukazuje na to, ako dokáže rómska komunita obohacovať našu spoločnosť a celkovo život na Slovensku. Verím, že aj touto cestou prispievame, spoločne s aktérmi Roma Spirit, k zlepšeniu situácie a integrácie Rómov do majoritnej spoločnosti. Takéto projekty majú hlboký a dlhodobý zmysel, záštita Zastúpenia EK na Slovensku je pre mňa samozrejmosťou a odkazuje prirodzene aj na európske politiky a ciele v tejto oblasti.*“

**Martin Štefanek**, CEO, Hurricane

Sound&Light

*„Naša spoločnosť sa snaží podporovať výnimočné projekty a Roma Spirit bezpochyby medzi také patrí. Dlhodobo pomáha rómskej menšine na Slovensku zlepšovaním životných podmienok v rôznych formách od hmotnej až po edukatívnu podporu. Sme hrdý partner tohoto skvelého projektu.”*

**Štefan Vavrek**, štatutár, OZ Ternipe

člen Prípravného výboru RS 2021, partner Roma Spirit 2021

*„Na Slovensku potrebujeme pozitívne príklady každodenného života ľudí, ktorí pracujú preto, aby sa nám na Slovensku spolu žilo lepšie. Osobne si to vážim, že Roma Spirit oceňuje takýchto ľudí, ktorí každý deň pracujú pre túto myšlienku. Vždy som tvrdil, že spoločne dokážeme viac!“*

**Ivett Pavlis**, zakladateľka, Rodič ľavou zadnou

členka Prípravného výboru Roma Spirit 2021

*„Je mi cťou byť členkou Prípravného výboru a byť súčasťou tohto významného projektu. Prinášať pozitívne príklady v rôznych oblastiach života tejto komunity je veľmi prínosné a obohacujúce. Rozhodla som sa byť súčasťou, aby som tiež mohla motivovať ostatných. Nie je dôležité odkiaľ sme, ale kto sme.“*

**Ján Hero**, laureát ocenenia Roma Spirit 2012, člen Prípravného výboru Roma Spirit

*„Žijeme v 21.storočí, v dobe obrovskému progresu informačno - komunikačných technológii a umelej inteligencie vo svete, avšak v našom blízkom okolí stále vidíme jednotlivca alebo rodinu s nedostatkom životných prostriedkov i bezmocnosť, musí žiť nedôstojným spôsobom života a voči ktorým pretrvávajú ešte aj predsudky. Roma Spirit si postupne vytvoril  celoštátnu komunikačnú cestu pre odstraňovanie stereotypov pomocou mediálnej komunikácie motiváciou hľadania inovatívnych* *prístupov podpory* *inklúzie. Zabezpečuje publicitu úspešných projektov, poskytuje informácie o programoch, ktorými sa prezentujú príklady dobrej praxe a spolunažívania. Pandemická situácia podstatne sťažila existenciu života v rómskych komunitách, ktorá si vyžiadala zo strany pomáhajúcich, veľa obetavej práce aj s rizikom ohrozenia vlastného života. Preto vnímam 13.ročník Roma Spirit obzvlášť dôležitý, aby sme týchto ľudí spoločensky ocenili a poďakovali sa im."*

Roma Spirit sa môže konať iba vďaka výnimočným ľuďom a organizáciám, ktoré sa výraznou mierou podieľajú na tom, aby Slovensko bola krajina s veľkým srdcom a rovných šancí pre každého. Ďakujeme našim výnimočným partnerom a sponzorom za prejavenú dôveru!

[www.romaspirit.sk](https://www.romaspirit.sk/o-projekte/partneri-2/)